寄長安端明王左丞
作者：宋庠
朝代：宋

paragraphs: 綱轄尊華省，旌麾鎮舊秦。
州榮朱轂守，公待黑頭人。
從橐荷中密，仁風扉外春。
才包揚馬思，政續趙張神。
鼎餁終調鵠，天文尚翦鶉。
山光函谷曉，柳色渭橋新。
勒隊良家子，邀歡代舍賓。
聲華今絕擬，事業古難倫。
顧我非賢宰，惟朝念老臣。
官銜溫室殿，城壘富平津。
有秩皆踰分，無功可活民。
餐霞聊却疾，面壁更求真。
野屐茨峰路，漁竿潁水濱。
拳拳知止誡，行及謝交親。